
CONSILIUL LOCAL AL COMUNEI SÎNTANDREI 

PROCES –VERBAL

Încheiat cu ocazia şedinţei extraordinare a Consiliului Local Sîntandrei

din data de 19.04.2018
Şedinţa extraordinară a Consiliului Local Sîntandrei a fost convocată de Primar în baza Dispoziţiei nr. 77 din 16 aprilie 2018, la şedinţă sunt prezenţi 13 consilieri din totalul de 15 consilieri în funcţie. Sunt absenţi domnii consilieri Ciprian Mihai Fechetea şi Sebastian Horea Şuteu.
La şedinţă participă: primarul comunei domnul Ioan Mărcuș, secretarul comunei doamna Dorina Ilea, consilierul în cadrul aparatului de specialitate al consiliului local domnișoara Paula-Anca Torjoc și doamna Spătar Nicoleta consilier din cadrul Biroului Finanțe – Contabilitate.

Preşedintele de ședință, doamna consilier Simona Claudia Oşvat, declară deschise lucrările şedinţei, şedinţa este statutară, îndeplinindu-se cvorumul legal necesar desfăşurării acesteia.

   La propunerea preşedintelui de şedinţă, se stabileşte ca modalitate de vot - votul deschis prin ridicarea mâinii.
Drept urmare se prezintă ordinea de zi a ședinței:

1. Proiect de hotărâre privind aprobarea rețelei școlare de învățământ ce va funcționa la nivelul Comunei Sîntandrei în anul școlar 2018 – 2019.
Inițiator : Primar – Ioan Mărcuș

2. Proiect de hotărâre privind aprobarea lucrărilor de decolmatare și recalibrare a cursurilor de apă –a albiei  Pârâul Peța în parteneriat cu Administrația Bazinală de Apă Crișuri. 
Inițiator : Primar – Ioan Mărcuș

3. Proiect de hotărâre privind aprobarea contului de închidere a exercițiului bugetar pe anul 2017.
Inițiator : Primar – Ioan Mărcuș

  Proiectul ordinii de zi este supus la vot, prin vot deschis prin ridicarea mâinii și cu 13 voturi “pentru”, fără voturi împotrivă, fără abțineri, este adoptată H.C.L. nr. 40 din 19.04.2018 privind aprobarea ordinii de zi.

Se începe cu discutarea punctului 1 de pe ordinea de zi, respectiv:
- Proiect de hotărâre privind aprobarea rețelei școlare de învățământ ce va funcționa la nivelul Comunei Sîntandrei în anul școlar 2018 – 2019.
Dl. Primar prezintă proiectul de hotărâre, precizând că la întocmirea proiectului se va ţine cont de :

→ propunerea  făcută în Consiliul de Administraţie al Şcolii Gimnaziale nr. 1 Sîntandrei privind reţeaua de învăţământ pentru anul şcolar 2018 – 2019 ;
→ solicitarea instituţiei noastre nr. 11770 / 11.12.2017 transmisă Inspectoratului Şcolar Judeţean Bihor pentru acordarea avizului conform de către Consiliul de Administraţie al Inspectoratului ;

→ de avizul conform al Consiliului de Administraţie al Inspectoratului Şcolar Judeţean Bihor nr. 21406 / 15.12.2017.


Totodată se are în vedere adresa M.E.N. nr. 29166/10.06.2018, înregistrată la I.Ş.J. Bihor sub nr. 410 / 12.04.2018 în care se comunică Ordinul M.E.N. nr. 3529 / 04.04.2018 conform căruia «data-limită impusă pentru aprobarea reţelei şcolare prin hotărârea consiliului local / consiliului judeţean … este 30 aprilie 2018… ».
Președintele Comisiei Buget – Finanțe, dl. Tocai Sebastian Paul, prezintă avizul favorabil al comisiei de specialitate.
Nemaifiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 41 / 19.04.2018 privind aprobarea rețelei școlare de învățământ ce va funcționa la nivelul Comunei Sîntandrei în anul școlar 2018 – 2019.
La punctul 2 al ordinii de zi - Proiect de hotărâre privind aprobarea lucrărilor de decolmatare și recalibrare a cursurilor de apă –a albiei  Pârâul Peța în parteneriat cu Administrația Bazinală de Apă Crișuri, dl Primar prezintă proiectul de hotărâre, precizând că Primăria comunei Sîntandrei a transmis către A.B.A. Crişuri Oradea o cerere înregistrată sub nr. 3822 / 02.04.2018 pentru solicitarea executării lucrărilor de decolmatare a Pârâului Peţa. Astfel , prin adresa cu numărul de înregistrare 15 / 11.04.2018 transmisă de Administraţia Bazinală de Apă Crişuri, ni s-a comunicat că în urma deplasării în teren s-a constatat necesitatea decolmatării şi recalibrării albiei Pârâului Peţa pe teriotriul comunei Sîntandrei şi faptul că A.B.A. Crişuri va asigura utilajele necesare efectuării lucrării, forţa de muncă şi asistenţa de specialitate, conform Programului Tehnic 2018 în care a fost cuprinsă lucrarea, iar primăria să asigure cantitatea de combustibil estimată de 1.500 l motorină.
Președintele Comisiei Buget – Finanțe, dl. Tocai Sebastian Paul, prezintă avizul favorabil al comisiei de specialitate.
Domnul consilier Ovidiu Alexandru Cseh solicită să se trimită tuturor persoanelor care locuiesc pe malul Peţei o înştiinţare să se racordeze la canalizare deoarece foarte mulţi dintre ei au afirmat că nu ştiau de faptul că e funcţionabilă canalizarea.

Domnul Primar subliniază faptul că s-a organizat o acţiune de informare cu privire la acest aspect prin tipărirea unui număr de 2200 de fluturaşi, angajaţii de la Compartimentul Poliţia Locală din cadrul Primăriei distribuindu-i fiecărei case. 
Nemaifiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 42 / 19.04.2018 privind aprobarea lucrărilor de decolmatare și recalibrare a cursurilor de apă –a albiei  Pârâul Peța în parteneriat cu Administrația Bazinală de Apă Crișuri.
La punctul 3 al ordinii de zi - Proiect de hotărâre privind aprobarea contului de închidere a exercițiului bugetar pe anul 2017, dna Nicoleta Spătar prezintă proiectul de hotărâre, precizând că la întocmirea proiectului au fost avute în vedere :
→ art. 49 alin. 12 din Legea nr. 273/2006 privind finanţele publice locale, republicată cu modificările şi completările ulterioare ;

→ art. 36 din Legea 215 / 2001, privind administraţia publică locală republicată cu modificările şi completările ulterioare ;

→ Ordinul M.F.P. nr. 3244 / 2017 din 19 decembrie 2017 pentru aprobarea Normelor metodologice privind încheierea exerciţiului bugetar al anului 2017.
Președintele Comisiei Buget – Finanțe, dl Tocai Sebastian Paul, prezintă avizul favorabil al comisiei de specialitate.
Nemaifiind discuții pe marginea acestui punct, dna Consilier Simona Claudia Oşvat președinte de ședință, îl supune la vot, prin vot deschis prin ridicarea mâinii și cu 13 voturi „pentru”, fără voturi „împotrivă” și fără „abțineri”, este adoptată H.C.L. nr. 43 / 19.04.2018 privind aprobarea contului de închidere a exercițiului bugetar pe anul 2017.
În continuare, domnul consilier Ovidiu Alexandru Cseh solicită să se organizeze o acţiune în cartierul Tineretului prin care să se verifice dacă locuitorii acestui cartier au contracte încheiate cu compania Reosal în vederea colectării deşeurilor.

Dl. Primar subliniază că se va avea în vedere o astfel de acţiune, amintind totodată de acţiunea similară din toamnă din zona Profi, rezultatul în prima săptămână după această acţiune fiind încheierea de 22 de contracte noi cu Compania Reosal a locuitorilor din zona vizată.

Totodată, dl. Primar le comunică consilierilor faptul că în urma şedinţei ordinare din luna martie a anului curent, s-a dat curs avizului de principiu acordat de domnii consilieri cu privire la cererea Societăţii Comerciale Smash SRL, formulată prin reprezentantul acesteia dl. Raul Cristescu prin care solicita darea în folosinţă a unui teren cu o suprafaţă de aproximativ 3000 mp în vederea construirii unei baze sportive compusă din: 3 terenuri de tenis cu suprafaţa din zgură, casa clubului – vestiare, duşuri, bufet, parcare şi împrejmuirea locaţiei, invitându-l la discuţii pe dl. Raul Cristescu. În urma acestei discuţii, dl. Primar subliniază că e necesar să se ia o decizie cât mai rapid cu această problemă, motiv pentru care în perioada imediat următoare să se decidă cu privire la alegerea unui teren corespunzător pentru această solicitare şi totodată pregătirea documentaţiei necesare.
În continuare d-na consilier Corina Anina Paina propune să se invite şi domnul Mircea Dărăban – instructorul Ansamblului „Plaiurile Crişului” din Sîntandrei pentru a se clarifica modul de organizare şi funcţionare al acestui Ansamblu.

Cu privire la această solicitare, dl. Primar subliniază faptul că săptămâna viitoare va avea loc şedinţa ordinară a Consiliului Local, ocazie cu care va putea fi invitat dl. Mircea Dărăban la discuţii.
Totodată, dl. Primar aduce în discuţie cererea depusă de către d-na Selina Pruncuţ înregistrată la sediul Primăriei sub nr. 4220 / 16.04.2018 prin care solicită concesionarea unei parcele de teren în suprafaţă de 3500-5000 mp în zona perifică a comunei Sîntandrei sau localităţilor limitrofe, pentru activitatea de „Punct sacrificare animale şi atelier de produse tradiţionale”. 
Având în vedere beneficiile pe care acordarea unui astfel de teren le-ar aduce comunei Sîntandrei, consilierii decid în unanimitate acordarea unui aviz de principiu şi rediscutarea acestei cereri în şedinţa ordinară.
Dl. consilier Ovidiu Alexandru Cseh atrage atenţia cu privire la 2 probleme : atribuirea locurilor de casă disponibile tinerilor care au depus cereri în baza Legii 15/2003 şi totodată doreşte să ştie dacă nu s-ar putea închiriaun Buldoexcavator pentru a curăţalocul de depunere a deşeurilor de pe strada Crişului, din cartierul Tineretului.

Cu privire la cererile depuse de către tineri în baza Legii 15/ 2003, dl. Primar subliniază că în săptămâna care urmează îi va invita pe consilierii să analizeze toate cererile pe care le avem în evidenţă, colegele din cadrul Compartimentului Urbanism şi Protecţia Mediului urmând a întocmi o schiţă pentru a evidenţia locurile disponibile pe care Primăria le deţine. Cu privire la cealaltă solicitare va fi avută în vedere şi analizată problema prezentată.  
Nefiind alte probleme la ordinea de zi, întrebări sau interpelări, preşedintele de şedinţă, doamna consilier Simona Claudia Oşvat, declară închise lucrările şedinţei.

